Jong mans 3 jaar ná skoolvoorval hof toe gesleep | Maroela Media
Die Gautengse departement van onderwys gaan ingryp by die Afrikaanse Hoër Seunskool in Pretoria in verband met 'n voorval in 2015 wat nou daartoe gelei het dat 26 oudleerders deur 'n jong vrou gedagvaar word.
Juané Slabbert (20) dagvaar die oudleerders in verband met 'n WhatsApp-groep waarop sy glo gedreig en verkleineer is. Die groep is glo gestig nadat 'n foto die lig gesien het van Slabbert wat 'n Affies-pet by 'n partytjie gedra het.
Dit is glo Affies-tradisie dat dié pet net deur leerders en oudleerders van die skool gedra mag word. Sanja Bornman, 'n prokureur van Regslui vir Menseregte wat namens Slabbert optree, het aan Maroela Media gesê die saak gaan oor geslagsgelykheid, boeliegedrag en uiteindelik geweld teen vroue.
"Dit gaan oor individuele verantwoordbaarheid en om instellings waar toksies manlike chauvinisme bestaan, te bevraagteken en uit te daag." Slabbert eis onder meer R100 000 vergoeding, onvoorwaardelike verskonings van al die jong mans en ingryping by die skool.
Slabbert was 17 jaar oud toe die voorval plaasgevind het. Sy is op 'n WhatsApp-groep bygevoeg waar sy glo met geweld gedreig en vuil taal teen haar gebruik is.
Rapport het die naweek berig Slabbert is glo as 'n "f****n t**f" uitgekryt en iemand het gesê: "Ek sal haar met die kop d***". 'n Skikking is vroeër met een van die seuns bereik. Die besonderhede daarvan is egter vertroulik.
Volgens Bornman het Slabbert uit vrees vir haar veiligheid haar matriekvakansie gekanselleer weens die voorval en het haar skoolwerk daaronder gely. "Die skool het van 2016 af die saak teengestaan en geweier om te erken dat enigiets verkeerds gedoen is of enige aanspreeklikheid vir die voorval te aanvaar. Noudat die saak in die media is, blyk dit hul posisie het verander en ons voer wel gesprek vir 'n bevredigende uitkoms."
Die skool het intussen in 'n verklaring gesê hy distansieer hom geheel en al van die beweerde optrede van die seuns en enige vorm van geweld, veral teen vroue en kinders. "Hierdie soort gedrag word ten sterkste afgekeur. Die skool beskou die saak in 'n baie ernstige lig en dit word op die hoogste vlak deur die beheerliggaam en bestuur hanteer, in oorleg met 'n topregspan wat die skool aangestel het," het Peregrine Joynt, adjunkhoof van dissipline, gesê.
"Die skool sal die saak op die regte tyd en forum op 'n gepaste wyse hanteer met inagneming van al die tersaaklike feite. Ons beraadslaag reeds met die regspan van die klaer om 'n opbouende pad vorentoe te bespreek. Besluite oor die volgende stappe sal geneem word met inagneming van hierdie en ander gesprekke."
Die Gautengse departement van onderwys gaan intussen afgevaardigdes na die skool stuur om ondersoek in te stel na die kultuur by die skool. Steve Mabona, woordvoerder van die departement, het aan JacarandaFM gesê sielkundiges sal die skool se gedragskode nagaan en die seuns oplei rakende geslagskwessies. Maroela Media kon ondanks verskeie pogings Mabona nie vir kommentaar bereik nie.
Man met panga in koffiewinkel aangeval
Die oorspronklike gedrag van die skool is niks nuut nie. Senior bestuur by skole het nog altyd hul kop soos 'n volstruis in die sand gedruk en niks "gehoor, gesien of gesê" nie. Noudat daar 'n saak aanhangig gemaak is, word daar gesê hulle distansieer hulself van sulke gedrag en dat die saak ondersoek word. Met hulle stilswye die eerste keer het hulle hulself reeds deel gemaak van die situasie. Hul stilswye in die eerste plek het hulle net die teenoorgestelde bewys. Stilswye kan ook as goedkeuring of aanvaarding gesien word.
Baie soortgelyke gebeutenisse het plaasgevind by baie skole. Dit was gelukkig of ongelukkig voor sosiale media waar die gespekke vir ewig gestoor kan word. Weereens wys dit mens hoe versigtig jy moet wees oor wat jy kommunikeer op sosiale media.